钦定古今图书集成/明伦汇编/官常典/第355卷 > 张钦
## 钦定古今图书集成/明伦汇编/官常典/第355卷 > 张钦

按《明外史》本传：“钦字敬之，顺天通州人，正德六年进
士。由行人授御史，巡视居庸诸关。十二年七月，帝从
幸臣江彬言，将出关幸宣府。钦上疏谏曰：‘臣闻明主
不恶切直之言以纳忠，烈士不惮死亡之诛以极谏。
比者人言纷纷，谓车驾欲度居庸，远游边塞。臣度陛
下非慢游，盖欲亲征北寇也。不知北寇猖獗，但可遣
将徂征，岂宜亲劳万乘？汉高祖经百战，所统皆良将，
然犹困于白登。我英宗不听大臣言，六师远驾，遂成
己巳之变。且匹夫犹不自轻，陛下奈何以宗庙社稷
之身，蹈不测险？今内无亲王监国，又无太子临朝，外
之甘肃有土番之患，江右有辇贼之扰，淮南有漕运
之艰，巴蜀有采办之困；京畿诸郡，夏麦少收，秋潦为
沴，而陛下不虞祸变，欲纵辔长驱，观兵绝塞，臣窃危
之’。”已，闻朝臣切谏，皆不纳。复疏言：“臣愚以为乘舆不
可出者有三。人心摇动，供亿浩繁，一也。远陟险阻，两
宫悬念，二也。北寇方张，难与之角，三也。臣职居言路，
奉诏巡关，分当效死，不敢爱身以负陛下。”疏入，俱不
报。八月朔，帝遂微行至昌平。传报出关甚急，钦命指
挥孙玺闭关，纳门钥藏之。分守中官刘嵩欲诣昌平
朝谒，钦止之曰：“车驾将出关，是我与君今日死生之
会也。关不开，车驾不得出，违天子命，当死。关开，车驾
得出，天下事不可知。万一有如土木，我与君亦死。宁
坐不开关死，死且不朽。”顷之，帝召玺。玺曰：“御史在，臣
不敢擅离。”乃更召嵩。嵩谓钦曰：“吾主上家奴也，敢不
赴！”钦因负敕印、手剑坐关门下曰：“敢言开关者斩！”夜，
革疏曰：“臣闻天子将有亲征之事，必先期下诏，廷臣
集议。其行也，六军翼卫，百官扈从，而后有车马之音，
羽旄之美。今寂然一不闻，辄云车驾即日过关，此必
有假陛下名出边勾贼者。臣请捕其人，明正典刑。若
陛下果欲出关，必两宫用宝，臣乃敢开。不然，万死不
奉诏。”奏未达，使者复来。钦拔剑叱之曰：“此诈也。”使者
惧而返，为帝言：“张御史几杀臣。”帝大怒，顾朱宁：“为我
趣捕杀御史。”会梁储、蒋冕等追至沙河，请帝归京师。
帝徘徊未决，而钦疏亦至，廷臣又多谏者。帝不得已，
乃自昌平还，意怏怏未已。又二十馀日，钦巡白羊口。
帝微服自德胜门出，夜宿羊房民舍，遂疾驰出关，数
问御史安在。钦闻，追之已不及，欲再疏谏，而帝使中
官谷大用守关，禁毋得出一人。钦感愤西望痛哭。于
是京师盛传《张御史闭关三疏》，云：明年，帝从宣府还，
至关，笑曰：“前御史阻我，我今已归矣。”世宗嗣位，安边
伯许泰已论死，有旨减戍，钦疏争之。时言者多荐杨
一清，钦言：“一清内险，外张声势，曩事先皇，无至诚感
动之实，不宜复用。”并报闻。寻出为汉中知府，累官太
仆卿。嘉靖十七年以右副都御史巡抚四川。召为工
部左侍郎，被论罢。钦初姓李，既通显，始复其姓。事父
母孝，有不悦，长跪请，至解乃已